b"\n_START_ARTICLE_\nDeception\xc3\xb8ya\n_START_SECTION_\nTopografi\n_START_PARAGRAPH_\nDeception\xc3\xb8ya er blant de minste av de elleve hoved\xc3\xb8yene i S\xc3\xb8r-Shetlands\xc3\xb8yene, beliggende s\xc3\xb8rvest i \xc3\xb8ygruppen. \xc3\x98ya ligger ca. 100 km nord for Antarktishalv\xc3\xb8ya, skilt av Bransfieldstredet, og 1\xc2\xa0000 km fra havnebyen Ushuaia i Argentina som er utgangspunkt for de fleste cruise til Antarktis._NEWLINE_\xc3\x98ya er ringformet med en diameter p\xc3\xa5 omtrent 15\xc2\xa0km. Over 57\xc2\xa0% av \xc3\xb8ya er dekket av isbreer, og h\xc3\xb8yeste punkt er Mount Pond (539 moh.) p\xc3\xa5 \xc3\xb8yas \xc3\xb8stre del. Det totale landarealet inkludert omliggende \xc3\xb8yer er 98,5\xc2\xa0km\xc2\xb2._NEWLINE_\xc3\x98yas senter er en kaldera som ble formet av et gigantisk vulkanutbrudd og senere oversv\xc3\xb8mt. Dette har skapt havnebassenget Port Foster som er omkring ni km langt og seks km bredt, med en utstrekning p\xc3\xa5 over 30\xc2\xa0km\xc2\xb2 og en dybde p\xc3\xa5 rundt 180 meter. Det eneste innl\xc3\xb8pet til Port Foster ligger i s\xc3\xb8r\xc3\xb8st og er bare et par hundre meter bredt og kalles Neptune\xe2\x80\x99s Bellows (\xc2\xabNeptuns bl\xc3\xa5sebelg\xc2\xbb). Midt i Neptune\xe2\x80\x99s Bellows p\xc3\xa5 2,5 meters dyp ligger undervannsskj\xc3\xa6ret Ravn Rock, oppkalt etter hvalskuta \xc2\xabRavn\xc2\xbb. Chr. Salvesens hvalb\xc3\xa5t \xc2\xabSouthern Hunter\xc2\xbb grunnst\xc3\xb8tte her i 1956, og rester av akterspeilet ligger fremdeles p\xc3\xa5 stranden vest for Neptune\xe2\x80\x99s Bellows._NEWLINE_Flere eksplosjonskratere finnes langs kalderaens strand, og enkelte inneholder kratersj\xc3\xb8er. Andre danner de mindre buktene Whalers Bay rett innenfor Neptune\xe2\x80\x99s Bellows, Pendulum Cove, Telefon Bay og Fumarole Bay. Kroner Lake er den eneste geotermiske lagunen i Antarktis._NEWLINE_Den \xc3\xb8stre kysten fra Macaroni Point i nord\xc3\xb8st til Baily Head i s\xc3\xb8r\xc3\xb8st best\xc3\xa5r av den \xc3\xa5tte kilometer lange og nesten snorrette stranden Costa Recta, en av flere svarte lavasandstrender p\xc3\xa5 \xc3\xb8ya, hvorav flere er dampende p\xc3\xa5 grunn av den geotermiske aktiviteten.\n_START_SECTION_\nGeologi\n_START_PARAGRAPH_\nDeception\xc3\xb8ya er en aktiv basaltvulkan og den st\xc3\xb8rste av S\xc3\xb8r-Shetlands\xc3\xb8yenes tre vulkanske sentre. Den har en nedsunket basal diameter p\xc3\xa5 omtrent 30\xc2\xa0km og reiser seg 1\xc2\xa0500 meter over havbunnen._NEWLINE_Et voldsomt og eksplosivt vulkanutbrudd for bortimot 10\xc2\xa0000 \xc3\xa5r siden fjernet omtrent 30\xc2\xa0km\xc2\xb3 steinmasser fra Deception\xc3\xb8ya. Vulkanen kollapset og dannet en kaldera, det naturlige havnebassenget Port Foster. P\xc3\xa5f\xc3\xb8lgende askenedfall og tsunamier hadde en betydelig milj\xc3\xb8innvirkning p\xc3\xa5 omr\xc3\xa5det rundt Den antarktiske halv\xc3\xb8y, og utbrudd fra de siste 8\xc2\xa0700 \xc3\xa5r har blitt datert fra askelag i innsj\xc3\xb8sedimenter i omr\xc3\xa5det._NEWLINE_Den vulkanske aktiviteten var s\xc3\xa6rlig h\xc3\xb8y p\xc3\xa5 17- og 1800-tallet. P\xc3\xa5 1900-tallet inntraff utbrudd i to perioder \xe2\x80\x93 omkring 1906\xe2\x80\x931910 og fra 1967 til 1970. 4. desember 1967 f\xc3\xb8rte eksplosive utbrudd i Telefon Bay i nordenden av Port Foster til dannelsen av den nye \xc3\xb8ya Yelcho Island, 900\xc2\xa0m lang, 250\xc2\xa0m bred og 120\xc2\xa0m h\xc3\xb8y. Tefravolumet fra utbruddene ble beregnet til 50 millioner kubikkmeter. 21. februar 1969 f\xc3\xb8rte eksplosive utbrudd vest for Mount Pond til is- og gj\xc3\xb8rmestr\xc3\xb8mmer som \xc3\xb8dela Chiles og Storbritannias forskningsstasjoner. Tefravolumet var ca. 30 millioner kubikkmeter, og det ble registrert jordskjelv med styrke 5,3 p\xc3\xa5 Richters skala i forbindelse med utbruddene. Det forel\xc3\xb8pig siste utbruddet fant sted nord for Telefon Bay 12. august 1970 og spredte aske over store deler av Antarktishalv\xc3\xb8ya og S\xc3\xb8r-Shetlands\xc3\xb8yene. I 1992 utl\xc3\xb8ste \xc3\xb8kende seismisk aktivitet deformasjoner i grunnen og h\xc3\xb8yere vanntemperaturer. Bunnen av Port Foster hever seg raskt i geologisk perspektiv, ca. 30 cm per \xc3\xa5r, og kalderaen er klassifisert som urolig med betydelig vulkansk risiko._NEWLINE_Store deler av \xc3\xb8yas isbreer er delvis dekket av vulkansk aske, og morenevoller forekommer ved breenes ytterkanter. En nesten komplett ring av fjell omkranser Port Foster og utgj\xc3\xb8r vannskillet p\xc3\xa5 \xc3\xb8ya. Efemeriske (kortvarige) bekker renner mot den indre og den ytre kysten, og flere innsj\xc3\xb8er befinner seg p\xc3\xa5 innsiden av vannskillet._NEWLINE_Den spanske forskningsstasjonen Gabriel de Castilla overv\xc3\xa5ker seismografene p\xc3\xa5 \xc3\xb8ya \xc3\xa5rlig fra slutten av november til slutten av februar, perioden med st\xc3\xb8rst menneskelig aktivitet p\xc3\xa5 \xc3\xb8ya. Det er etablert et varslingssystem og en evakueringsstrategi i tilfelle \xc3\xb8kende fare for vulkansk aktivitet.\n_START_SECTION_\nPlanteliv\n_START_PARAGRAPH_\nDeception\xc3\xb8ya har en sparsom flora, som allikevel er eksepsjonell i antarktisk sammenheng. Blant annet finnes det her minst 18 arter mose og lav som ikke er observert andre steder i Antarktis, hvorav to er endemiske. Av spesiell viktighet er plantelivet p\xc3\xa5 \xc3\xb8yas geotermiske omr\xc3\xa5der, der den st\xc3\xb8rste kjente forekomsten av den moselignende nellikblomsten antarktisk perleurt finnes mellom Baily Head og South East Point. Planten ble nesten utryddet av de siste vulkanutbruddene i perioden 1967\xe2\x80\x931970, men har tatt seg opp igjen, og har n\xc3\xa5 betydelig st\xc3\xb8rre utbredelse enn f\xc3\xb8r utbruddene. Viktig er ogs\xc3\xa5 omr\xc3\xa5dene der overflaten ble dannet av disse utbruddene, og som har blitt raskt kolonisert. Kroner Lake inneholder en unik koloni med brakkvannsalger._NEWLINE_Elleve omr\xc3\xa5der av spesiell botanisk interesse ble i 2005 vedtatt som Spesielt verneomr\xc3\xa5de i Antarktis (Antarctic Specially Protected Area, ASPA) nr. 140, mens ASPA nr. 145 dekker deler av Port Foster, der det \xc3\xb8kologiske milj\xc3\xb8et er betydelig p\xc3\xa5virket av vulkansk aktivitet og sedimentering.\n_START_SECTION_\nDyreliv\n_START_PARAGRAPH_\n\xc3\x85tte arter av sj\xc3\xb8fugler hekker p\xc3\xa5 \xc3\xb8ya. Verdens st\xc3\xb8rste koloni med ringpingviner finnes p\xc3\xa5 Baily Head. Bestanden var omkring 100\xc2\xa0000 par i 1989, men har senere sunket til anslagsvis under 75\xc2\xa0000 par. Totalt hekker det mellom 140\xc2\xa0000 og 191\xc2\xa0000 par ringpingviner p\xc3\xa5 \xc3\xb8ya, i tillegg til et mindre antall gulltoppingviner._NEWLINE_Andre sj\xc3\xb8fugler som hekker i omr\xc3\xa5det er s\xc3\xb8rhavsjo, tarem\xc3\xa5ke, flekkpetrell, wilsonstormsvale, s\xc3\xb8rhavsterne og antarktisslirenebb._NEWLINE_Det er store forekomster av sel, men de yngler ikke p\xc3\xa5 \xc3\xb8ya. Antarktisk pelssel, weddellsel, elefantsel og leopardsel trekker opp p\xc3\xa5 strendene b\xc3\xa5de p\xc3\xa5 den indre og ytre kysten. Ogs\xc3\xa5 krabbeetersel oppholder seg sporadisk ved Baily Head._NEWLINE_Av virvell\xc3\xb8se landdyr og ferskvannsdyr er det registrert en flueart, 18 arter midd, 14 rundormer, ni arter spretthaler, fem arter hjuldyr, tre arter bj\xc3\xb8rnedyr, tre arter krepsdyr og en art Gastrotricha.\n_START_SECTION_\n\xc3\x98ygruppens oppdagelse\n_START_PARAGRAPH_\nDet er uvisst hvem som observerte Deception\xc3\xb8ya f\xc3\xb8rst, men S\xc3\xb8r-Shetlands\xc3\xb8yene ble oppdaget av kaptein William Smith p\xc3\xa5 handelsskipet \xc2\xabWilliams\xc2\xbb den 19. februar 1819. Han fikk \xc3\xb8ye p\xc3\xa5 det som i dag heter Williams Point, den nord\xc3\xb8stligste spiss av Livingston Island, etter \xc3\xa5 ha kommet ut av kurs s\xc3\xb8r for Kapp Horn. Han returnerte senere samme \xc3\xa5r og foretok ilandstigning p\xc3\xa5 King George Island 16. oktober 1819 og gjorde krav p\xc3\xa5 \xc3\xb8yene for kong Georg III. Den britiske marine sendte deretter en ekspedisjon under ledelse av Edward Bransfield med Smith som kaptein p\xc3\xa5 \xc2\xabWilliams\xc2\xbb for \xc3\xa5 utforske og kartlegge \xc3\xb8yene. 22. januar 1820 ble det igjen g\xc3\xa5tt iland p\xc3\xa5 King George Island, og 4. februar ble det foretatt ilandstigning p\xc3\xa5 Clarence Island. \xc3\x98yene ble igjen gjort krav p\xc3\xa5, n\xc3\xa5 for den nye kongen, Georg IV. Deretter ble flere \xc3\xb8yer utenfor Den antarktiske halv\xc3\xb8y kartlagt.\n_START_SECTION_\nSelfangst\n_START_PARAGRAPH_\nFra slutten av 1700-tallet drev britiske og amerikanske selfangere intensiv fangst p\xc3\xa5 antarktisk pelssel i S\xc3\xb8rishavet. Etter oppdagelsen av S\xc3\xb8r-Shetlands\xc3\xb8yene tok det ikke lang tid f\xc3\xb8r de f\xc3\xb8rste selfangerne var p\xc3\xa5 plass \xe2\x80\x93 allerede 25. desember 1820 var et av besetningsmedlemmene fra \xc2\xabWilliams\xc2\xbb tilbake for \xc3\xa5 gj\xc3\xb8re fortjeneste._NEWLINE_I sesongen 1820/21 var det ikke mindre enn 91 selfangstskuter som opererte ved S\xc3\xb8r-Shetlands\xc3\xb8yene. Deception\xc3\xb8ya ble da benyttet som havn av den amerikanske selfangeren Nathaniel Palmer, sannsynligvis f\xc3\xb8rstemann som brukte kalderaen som havn. William Smith deltok ogs\xc3\xa5 i seljakten dette \xc3\xa5ret, og returnerte med 60\xc2\xa0000 skinn. Det gikk ikke mer enn et par sesonger f\xc3\xb8r pelsselen var n\xc3\xa6rmest utryddet i omr\xc3\xa5det, og det skulle g\xc3\xa5 et halvt \xc3\xa5rhundre f\xc3\xb8r selfangere i et st\xc3\xb8rre antall opps\xc3\xb8kte \xc3\xb8yene igjen. I perioden 1871\xe2\x80\x931874 fanget en h\xc3\xa5ndfull amerikanske selfangere omkring 33\xc2\xa0000 pelssel fra den langsomt \xc3\xb8kende bestanden. I 1888/89 rapporterte en skute om kun 39 skinn, to \xc3\xa5r senere 41.\n_START_SECTION_\nHvalfangst\n_START_PARAGRAPH_\nI 1906 begynte Adolf Amandus Andresen og hans chilenske hvalfangstselskap Sociedad Ballenera de Magallanes \xc3\xa5 bruke Whalers Bay som base for det flytende kokeriet \xc2\xabGobernador Bories\xc2\xbb. Andre selskap tok etter, og i 1914 l\xc3\xa5 13 hvalkokerier oppankret side om side i bukta, de fleste av dem norske. Whalers Bay gikk under navnet Ny-Sandefjord blant de norske hvalfangerne._NEWLINE_I sesongen 1912\xe2\x80\x9313 etablerte hvalfangstselskapet Hektor fra T\xc3\xb8nsberg en landstasjon i Whalers Bay, Hektor Hvalfangststasjon, med bygninger som ble tatt med fra Norge. Mens hvalspekket ble behandlet ombord i kokeriene, ble hvalskrottene kokt p\xc3\xa5 landstasjonen og lagret p\xc3\xa5 store jerntanker. Frem til da hadde hvalskrottene bare blitt liggende langs skutesidene etter flensing og l\xc3\xa5 i tusentall langs stranden og r\xc3\xa5tnet._NEWLINE_En kirkeg\xc3\xa5rd ble anlagt i 1908 som inneholdt 35 graver samt ti minnesmerker over menn som ble borte p\xc3\xa5 sj\xc3\xb8en, gravene ble i likhet med mye annet sterkt \xc3\xb8delagt av vulkanutbruddet i 1969. Av disse var 38 nordmenn, tre svensker, en brite, en chilener, en russer og en av ukjent opprinnelse._NEWLINE_Mesteparten av den antarktiske hvalfangsten foregikk ved S\xc3\xb8r-Shetlands\xc3\xb8yene frem til 1926\xe2\x80\x9327, da den pelagiske fangsten for alvor var i ferd med \xc3\xa5 gj\xc3\xb8re landstasjonene overfl\xc3\xb8dige. Da hvaloljeprisene sank under den store depresjonen, ble driften ved stasjonen ul\xc3\xb8nnsom. Den stengte i 1931, men fremdeles finnes spor etter rustne kjeler og oljetanker, i tillegg til flere bygninger.\n_START_SECTION_\nSuverenitet og konflikter\n_START_PARAGRAPH_\nStorbritannia har gjort formelt krav p\xc3\xa5 S\xc3\xb8r-Shetlands\xc3\xb8yene siden 1908, og i 1962 ble de en del av bilandet Britisk Antarktis. Argentina  og Chile gj\xc3\xb8r ogs\xc3\xa5 krav p\xc3\xa5 \xc3\xb8ygruppen. Argentina innlemmer \xc3\xb8yene i provinsen Tierra del Fuego, Ant\xc3\xa1rtida e Islas del Atl\xc3\xa1ntico Sur, mens chilenerne definerer dem som en del av Provincia de Ant\xc3\xa1rtica Chilena. If\xc3\xb8lge Antarktistraktaten skal de tiltr\xc3\xa5dte partene hverken hevde, st\xc3\xb8tte eller benekte territorielle krav om suverenitet over omr\xc3\xa5det, som kan benyttes fritt til ikke-milit\xc3\xa6re form\xc3\xa5l._NEWLINE_Fra sesongen 1912\xe2\x80\x9313 ble det av guvern\xc3\xb8ren p\xc3\xa5 Falklands\xc3\xb8yene utnevnt en magistrat som ogs\xc3\xa5 fungerte som postmester, med tilhold p\xc3\xa5 landstasjonen i Whalers Bay. Den f\xc3\xb8rste magistraten var Edward B. Binnie._NEWLINE_I februar 1942 seilte det argentinske skipet \xc2\xabPrimero de Mayo\xc2\xbb til Deception\xc3\xb8ya og andre \xc3\xb8yer i omr\xc3\xa5det, samtidig som myndighetene proklamerte at omr\xc3\xa5det s\xc3\xb8r for 60\xc2\xb0 S og mellom 25\xc2\xb0 og 68\xc2\xb034' V tilh\xc3\xb8rte Argentina. Dette ble formelt rapportert til britiske myndigheter syv dager senere. Britene reagerte ved \xc3\xa5 sende skipet HMS \xc2\xabCarnarvon Castle\xc2\xbb for \xc3\xa5 fjerne alle argentinske markeringer og sette opp britiske markeringer og heise unionsflagget. I mars 1943 returnerte \xc2\xabPrimero de Mayo\xc2\xbb og fjernet de britiske merkene. Denne gang svarte britene med \xc3\xa5 iverksette Operasjon Tabarin, en milit\xc3\xa6rekspedisjon med form\xc3\xa5l \xc3\xa5 etablere permanente baser i Antarktis. 3. februar 1944 ble Base B etablert n\xc3\xa6r den forlatte norske landstasjonen._NEWLINE_Situasjonen tilspisset seg igjen da Argentina og Chile i 1952 oppf\xc3\xb8rte hver sin bygning ved britenes flystripe i Whalers Bay. Britene sendte i 1953 marinefart\xc3\xb8yer og fikk fjernet bygningene og brakte deretter med seg to argentinere til S\xc3\xb8r-Georgia. Disse ble utvist og returnert til Argentina. \xc3\x85ret etter var det stasjonert britiske marinesoldater ved basen._NEWLINE_I 1961 bes\xc3\xb8kte Argentinas president Arturo Frondizi Deception\xc3\xb8ya for \xc3\xa5 vise landets interesse i omr\xc3\xa5det.\n_START_SECTION_\nEkspedisjoner og forskning\n_START_PARAGRAPH_\nDen f\xc3\xb8rste vitenskapelige ekspedisjonen til Deception\xc3\xb8ya ble foretatt i 1829 med orlogsskipet \xc2\xabChanticleer\xc2\xbb under ledelse av kaptein Henry Foster, som har gitt sitt navn til havnebassenget Port Foster. Ekspedisjonen gjennomf\xc3\xb8rte gravitasjonsm\xc3\xa5linger, foretok magnetiske observasjoner og kartla \xc3\xb8ya._NEWLINE_Den franske polarforskeren Jean-Baptiste Charcot bes\xc3\xb8kte Deception\xc3\xb8ya p\xc3\xa5 sin andre Antarktis-ekspedisjon i desember 1908. Han beskrev den hektiske aktiviteten i Whalers Bay og var imponert og forbl\xc3\xb8ffet over det han s\xc3\xa5. Det l\xc3\xa5 da fire hvalkokerier og en rekke hvalb\xc3\xa5ter og flenseb\xc3\xa5ter i bukta, og stanken var uutholdelig. Her m\xc3\xb8tte han kaptein Andresen og overleverte verdifull informasjon ang\xc3\xa5ende hvalforekomster, nye kartlagte farvann og havnemuligheter samt v\xc3\xa6robservasjoner._NEWLINE_Under Endurance-ekspedisjonen i 1916 gjorde Ernest Shackleton et fors\xc3\xb8k p\xc3\xa5 \xc3\xa5 n\xc3\xa5 Deception\xc3\xb8ya med livb\xc3\xa5tene sine, etter at ekspedisjonsskipet \xc2\xabEndurance\xc2\xbb var blitt skrudd ned i isen og knust i Weddellhavet. Ugunstige vind- og str\xc3\xb8mforhold f\xc3\xb8rte dem imidlertid til Elefant\xc3\xb8ya, der mannskapet var strandet mens Shackleton og seks andre seilte til S\xc3\xb8r-Georgia for \xc3\xa5 varsle norske hvalfangere._NEWLINE_16. november 1928 tok australieren Hubert Wilkins i en Lockheed Vega av fra en flystripe som var anlagt et par hundre meter vest for landstasjonen og foretok en 20 minutter lang flytur. En m\xc3\xa5ned senere, den 20. desember, gjennomf\xc3\xb8rte han en flygning p\xc3\xa5 2\xc2\xa0100 kilometer langs Antarktishalv\xc3\xb8ya til omtrent 71\xc2\xb020'S._NEWLINE_Sommeren 1933/34 var Deception\xc3\xb8ya utgangspunkt for Lincoln Ellsworths og Bernt Balchens fors\xc3\xb8k p\xc3\xa5 \xc3\xa5 fly tvers over det antarktiske kontinentet fra Weddellhavet til Rosshavet, men p\xc3\xa5 grunn av vanskelige v\xc3\xa6rforhold og motorproblemer m\xc3\xa5tte fors\xc3\xb8ket oppgis. \xc3\x85ret etter lyktes det Ellsworth \xc3\xa5 gjennomf\xc3\xb8re den f\xc3\xb8rste kryssingen av kontinentet med sitt fly \xc2\xabPolar Star\xc2\xbb, denne gang med Dundee Island som utgangspunkt._NEWLINE_I 1944 etablerte britene en permanent base (Base B) ved den forlatte hvalstasjonen som en del av Operasjon Tabarin. Etter krigens slutt ble basen overlevert til Falkland Islands Dependecies Survey, senere omd\xc3\xb8pt til British Antarctic Survey (BAS), og sesongen 1946/47 ble stasjonen gjenoppbygd etter at den var blitt \xc3\xb8delagt av brann i september 1946. Sommeren 1961/62 ble det bygget en hangar ved flystripa vest for landstasjonen. Hangaren er bevart, men flykroppen til en de Havilland Otter ble fjernet i 2004 fordi det ble fryktet at den ville bli stj\xc3\xa5let. 5. desember 1967 framtvang et vulkanutbrudd en midlertidig fraflytning. Basen ble igjen benyttet fra 4. desember 1968 til 21. februar 1969, da ytterligere vulkansk aktivitet medf\xc3\xb8rte at britene oppga basen. Forskningsaktivitetene omfattet blant annet meteorologi og geologi._NEWLINE_Argentina anla stasjonen Decepci\xc3\xb3n i Fumarole Bay s\xc3\xb8rvest i Port Foster 25. januar 1948. Stasjonen er fremdeles i sommerdrift, og den n\xc3\xa5v\xc3\xa6rende kapasiteten er 65 personer._NEWLINE_I sesongen 1947/48 sendte Norsk Hvalfangstselskapers Forbund en ekspedisjon under ledelse av Holger Holgersen og kaptein Nils Larsen med \xc2\xabBrategg\xc2\xbb for \xc3\xa5 gjennomf\xc3\xb8re oseanologiske unders\xc3\xb8kelser vestover fra Peter I \xc3\x98y til 174\xc2\xb031'. Det ble foretatt ilandstigning p\xc3\xa5 Peter I \xc3\x98y og Deception\xc3\xb8ya for geologiske og zoologiske unders\xc3\xb8kelser._NEWLINE_I 1955 etablerte Chile en stasjon, Pedro Aguirre Cerda, ved Pendulum Cove for \xc3\xa5 \xc3\xb8ke sitt n\xc3\xa6rv\xc3\xa6r i omr\xc3\xa5det som landet gj\xc3\xb8r krav p\xc3\xa5. En de Havilland Beaver ble benyttet for \xc3\xa5 skaffe forsyninger fra Punta Arenas. Chile opprettet ogs\xc3\xa5 forskningsstasjonen Gutierrez Vargas p\xc3\xa5 1960-tallet, men stasjonene ble \xc3\xb8delagt under vulkanutbruddene i 1967 og 1969 og er ikke gjenoppbygd._NEWLINE_I sesongen 1989\xe2\x80\x9390 etablerte Spania forskningsstasjonen Gabriel de Castilla i n\xc3\xa6rheten av Argentinas stasjon Decepci\xc3\xb3n for \xc3\xa5 opprettholde sitt n\xc3\xa6rv\xc3\xa6r i regionen og drive polarforskning. Siden 2000 har Gabriel de Castilla og Decepci\xc3\xb3n v\xc3\xa6rt bemannet i sommerhalv\xc3\xa5ret. Forskningen fokuserer hovedsakelig p\xc3\xa5 overv\xc3\xa5king av vulkansk aktivitet og bentiske studier.\n_START_SECTION_\nVern og turisme\n_START_PARAGRAPH_\nDeception\xc3\xb8ya ble i 2005 vedtatt som et Spesielt forvaltningsomr\xc3\xa5de i Antarktis (Antarctic Specially Managed Area, ASMA) for \xc3\xa5 ivareta hensyn til natur, forskning, turisme og kulturvern. En gruppe best\xc3\xa5ende av representanter for Argentina, Chile, Norge, Spania, Storbritannia og USA ble etablert for \xc3\xa5 overv\xc3\xa5ke implementeringen av en forvaltningsplan for \xc3\xb8ya._NEWLINE_Hvalfangststasjonen i Whalers Bay og restene av gravplassen samme sted er oppf\xc3\xb8rt p\xc3\xa5 listen over historiske steder og kulturminner i Antarktis som er anerkjent av Antarktistraktatsystemet. Restene etter forskningsstasjonen Pedro Aguirre Cerda st\xc3\xa5r ogs\xc3\xa5 p\xc3\xa5 denne listen. Riksantikvaren utarbeidet i 2003 en forvaltningsplan for kulturmilj\xc3\xb8et i Whalers Bay._NEWLINE_Deception\xc3\xb8ya er blant de mest bes\xc3\xb8kte stedene i Antarktis, f\xc3\xb8rst og fremst p\xc3\xa5 grunn av n\xc3\xa6rheten til S\xc3\xb8r-Amerika, de kulturhistoriske minnene og dens vulkanske opprinnelse og aktivitet. I l\xc3\xb8pet av sesongen 2006\xe2\x80\x9307 var omtrent 20\xc2\xa0000 turister i land, en firedobling p\xc3\xa5 15 \xc3\xa5r. Ilandstigningsplasser for turister finnes i Whalers Bay, Pendulum Cove, Baily Head og Telefon Bay. Deception\xc3\xb8ya gir bes\xc3\xb8kende en unik mulighet til \xc3\xa5 l\xc3\xa6re om vulkaner, geotermisk aktivitet, antarktisk forskning og hvalfangsthistorie. Det er utarbeidet regler for opptreden for de som gjester \xc3\xb8ya._NEWLINE_30. januar 2007 grunnst\xc3\xb8tte hurtigruteskipet MS \xc2\xabNordkapp\xc2\xbb i Neptune\xe2\x80\x99s Bellows ved Deception\xc3\xb8ya. Ytre skrog ble skadet og sprang lekk, og det ble sluppet ut anslagsvis 500-750 liter lett dieselolje. P\xc3\xa5 grunn av d\xc3\xa5rlig v\xc3\xa6r ble ikke de 294 passasjerene evakuert f\xc3\xb8r 24 timer senere. De ble tatt ombord i s\xc3\xb8sterskipet MS \xc2\xabNordnorge\xc2\xbb som var i farvannet, og brakt til Argentina. Det er ikke observert tegn som tyder p\xc3\xa5 at dyrelivet er skadet som f\xc3\xb8lge av utslippet._NEWLINE_En rekke tagginger p\xc3\xa5 bygningene og tankene i Whalers Bay har i den senere tid blitt rapportert. Skriblerier p\xc3\xa5 disse historiske minnesmerkene er forbudt og anses \xc3\xa5 forringe den historiske verdien av omr\xc3\xa5det."